钦定古今图书集成/明伦汇编/氏族典/第235卷 > 张骏
## 钦定古今图书集成/明伦汇编/氏族典/第235卷 > 张骏

按《晋书张轨传》：“轨子寔，寔子骏，字公庭，幼而奇伟，建
兴四年，封霸城侯。十岁能属文，卓越不羁，而淫纵过
度。及统任，年十八，太宁元年，黄龙见于揖次之嘉泉，
右长史氾祎言于骏，宜因龙改号，以章休征。不从。群
僚劝称凉王，骏曰：‘此非人臣所宜言也’。然境内皆称
之为王。群寮又请骏立世子，骏纳之，遂立子重华为”
世子。先是骏遣傅颖假道于蜀，通表京师，李雄弗许。
骏又遣治中从事张淳称藩于蜀，托以假道焉。雄大
悦。淳还至龙鹤，募兵通表，后皆达京师，朝廷嘉之。骏
议欲严刑峻制，参军黄斌进曰：“臣未见其可。”骏于坐
擢为炖煌太守。于是励操改节，勤修庶政，总御文武，
咸得其用，远近嘉咏，号曰积贤君。骏使其将杨宣率
众越流沙，伐龟兹、鄯善，于是西域并降。鄯善王元孟
献女，号曰美人，立宾遐观以处之。焉耆前部于阗王
并遣使贡方物，得玉玺于河，其文曰：“执万国，建无极。”
时骏尽有陇西之地，士马强盛，虽称臣于晋，而不行
中兴正朔，于姑臧城南筑城，起谦光殿，穷尽珍巧。石
勒杀刘曜，骏因长安乱，复收河南地，至于狄道。勒遣
使拜骏官爵，骏不受，后惧勒强，遣使称臣于勒。初，建
兴中，炖煌计吏耿访到长安，既而遇贼不得，反奔汉
中，因东渡江，以太兴二年至京师。屡上书以“本州未
知中兴，宜遣大使，乞为乡导。”时连有内难，许而未行。
至是，始以访守治书御史，拜骏镇西大将军，校尉、刺
史、公如故。骏受诏，遣部曲督王丰等报谢，上疏称臣
而不奉正朔。九年，复使访随丰等，赍印板，进骏大将
军。自是每岁使命不绝。骏在位二十二年，卒，时年四
十。私谥曰“文公。”《穆帝》追谥曰忠成公。